Sola Gratia Luk 15:11-31

Ons **vier vanjaar die 500 jarige fees** van die Hervorming.

Die **Protestantse Hervorming** (ook **Reformasie** genoem,   
afgelei van die [Latynse](https://af.wikipedia.org/wiki/Latyn) *reformatio* "hernuwing, herstelling").

Dit was 'n godsdienstige beweging wat deur die [**Duitse**](https://af.wikipedia.org/wiki/Duitsland) **hervormer**[**Martin Luther**](https://af.wikipedia.org/wiki/Martin_Luther)**in**[**1517**](https://af.wikipedia.org/wiki/1517)**begin is** en tot die einde van die [Dertigjarige Oorlog](https://af.wikipedia.org/wiki/Dertigjarige_Oorlog) in [1648](https://af.wikipedia.org/wiki/1648) sou voortduur.

Aanvanklik **het Luther die bestryding van wanpraktyke** in die destydse [Rooms-Katolieke Kerk](https://af.wikipedia.org/wiki/Rooms-Katolieke_Kerk) ten doel gehad het, het die beweging uiteindelik tot die verdeling van die Westerse Christendom in die Rooms-Katolieke, Lutherse en Gereformeerde hoofstromings gelei, maar ook tot grootskaalse veranderinge in die politieke, sosiaal-kulturele en maatskaplike orde in groot dele van [Europa](https://af.wikipedia.org/wiki/Europa).

**Wat beteken dit om ‘n Protestant te wees?**

Die basis is sekerlik die vyf *solas* van die Hervorming:

* Sola Scriptura – die Skrif alleen.
* Sola gratia – genade alleen.
* Sola fide – geloof alleen.
* Sola Christus – Christus alleen.
* Soli Deo gloria – aan God alleen die heerlikheid.

**Dalk** het u **nog glad nie daarvan gehoor** nie.   
Die oomblik wat ons dit behandel sal u die inhoud herken.

Die **versoeking is om aan hierdie vyf solas as museumstukke te dink** – iets uit ‘n tydperk lank gelede met geen toepassing vir vandag se kerk nie. Nie waar nie.

Ons het hierdie solas nog net so nodig soos die Hervormers hulle 500 jaar gelede gehad het.

Vandag: Sola Gratia (genade alleen)

**Wat is genade?**

Genade is vry, pasella, verniet.  
Dit is iets wat nie verdien nie.

Dit is ‘n **moeilike begrip vir die tyd waarin ons leef.**Ons leef in die tyd van verdienste.  
Of ons kan dit ruilhandel noem.

Jy verkoop, of ruil jou tyd, ekspertees, kennis of arbeidsure vir geld.

**Probleem is**:

Ons pas hierdie konsep toe op ons geloof  
en dan werk dit nie meer nie.

Of genade alleen is nie meer genoeg nie, jy wil iets bysit  
of dit is te eenvoudig, jy wil dit nie aanvaar nie en kwantifiseer...

Kom ons leer van Jesus.

**Jesus** **vertel ‘n gelykenis van 2 seuns**.  
Ek weet die opskrif is die “gelykenis van die verlore seun”,  
maar dit is misleidend.

Hierdie **gelykenis handel oor 2 seuns wat na ‘n partytjie genooi is**,  
en nie een van hulle het gemaklik gevoel om dit by te woon nie.

**Die agtergrond** van die hoofstuk is:

Die “goeie mense” (Fariseërs, skrifgeleerdes) in Jesus se tyd   
kon glad nie verstaan  
waarom Jesus tyd spandeer met mense wat in hulle oë   
“nie goeie mense” is nie.  
Dit was nou die tollenaars en die sondaar.

Ek vermoed die “nie goeie mense (maw tollenaars en sondaars)  
het ook gewonder waarom Jesus soveel tyd aan hulle afstaan.  
Hy het selfs saam met hulle geeët. (Luk 15:1-2).

Lees Lukas 15:11-31

Die verhaal bereik ‘n **hoogtepunt wanneer die rebelse jongman tot inkeer kom.**Hy het nie ‘n warm ontvang, allermins ‘n partytjie verwag.  
Sy droom was ‘n werkie saam met die arbeiders.

**Na sy pa hom tegemoet gehardloop het**,   
het Hy sy gerepeteerde toespraak gegee.  
Eintlik ‘n belydenis:

“Pa, ek het teen God en ten Pa gesondig.  
Ek is nie meer werd om Pa se seun genoem te word nie” (Luk 15:22).

Die **seun was heeltemal reg in sy siening** van die saak.  
Die Pa egter, het hom geïgnoreer en opgetree asof die seun ‘n held was  
wat van die oorlog af tuis gekom het.

Hy **het opdrag gegee:**

‘Gou, bring die mooiste mantel in die huis, en trek dit vir hom aan. Kry ’n ring vir sy vinger, en sandale vir sy voete. 23En slag die kalf wat ons in die kraal vet maak. Ons moet feesvier,

Let mooi op, **ons vind hier ‘n paar verskillende stories.**

1 Hier is ‘n rebelse kind wat sy geld geswendel het en na sy opsies opgeraak het, is hy gedwing om huis toe te gaan. Te oordeel aan die slegte wat hy aangevang het, hoop, droom hy dat hy ‘n werknemer by sy pa kan word. Hy is bereid om te smeek vir die werksgeleentheid. Hy is maar al te bewus van die verkeerde in sy lewe.

2 Die Pa se weergawe is as volg: Vir jare het hy nie sy seun gesien nie. Daarom toe hy hom in die pad sien aankom, het hy hom tegemoet gehardloop en ‘n partytjie gereël om sy terugkoms te vier.

3 Daar is ‘egter **nog ‘n storie**. Die **ouer seun wat elke dag hard gewerk** het en by die reëls gehou het.   
Hy was alles en het alles gedoen waarop ‘n pa kon trots wees daardie tyd.   
Die reëlboek was sy maatstaf.

**Nadat die voorbeeldige broer gehoor** het dat sy pa ‘n partytjie gereël het  
om die terugkoms van sy skand-broer te vier,  
lewer hy met “reg” ‘n toespraak wat nie veel van sy jonger broer sin verskil nie.

Hy het **skerp die kontras tussen sy eie en sy wegloop broer se lewens uitgewys**  
en sommer bygevoeg wat hy dink hy deur sy voorbeeldige optrede verdien.

‘Ek het al die jare hard gewerk vir Pa en nooit geweier om enig­iets te doen wat Pa my gesê het om te doen nie. En in al die tyd het Pa my nie eers ’n bokkie gegee om saam met my vriende fees te vier nie. 3 (Luk 15:29)

Die **punt van die gelykenis wat volg is genade in sy rouste vorm.**

30Maar toe hierdie seun van Pa terugkom nadat hy Pa se geld op prostitute gemors het, vier Pa fees en slag die beste kalf wat ons het (Luk 15:30)

Die **feit dat die pa vir die jongste seun juis nie gegee** het wat hy na regte verdien nie, het albei die seuns totaal verwar.

Dit **blyk** uit die gelykenis dat **die pa op sy beurt verward was oor hoekom**  
die seuns teësinnig is om saam fees te vier.

**Beide die seuns het gedink** hulle **pa se reaksie moet hul optrede weerspieël**  
Sy reaksie moet hul optrede in aanmerking neem.

Hier **is twee kante van ‘n saak**:

1. Seuns wat probeer verkry wat hul verdien
2. ‘n Pa, wie se seun huistoe gekom het.

Van **die pa se kant het dit nie gehandel oor verdienste** nie.  
Dit het nie gegaan oor “maar wat van” of “Kyk net wat het hy” nie.

**Wat die seuns gedoen of nie gedoen** het nie, was **vir hom irrelevant**.  
Dit is duidelik nav die woorde wat Jesus in die pa se mond plaas  
aan die einde van die gelykenis:

32Ons moet hierdie gelukkige dag vier. Want jou broer was dood en het teruggekom na die lewe! Hy was verlore, maar nou is hy gevind!’” (Luk 15)

**Want hoekom?**

Jesus vertel vir ons hoekom die pa so teenoor sy jonger seun in die gelykenis optree  
**Hoekom**

* word daar nie melding gemaak van sy verkwiste erfporsie nie?
* die skande nie opgehaal oor wat hy die familie aangedoen het nie?
* word die skandelike leefwyse van sy verlede nie voorgehou nie?

**Wat van dit alles?**  
Hoekom word daar nie daarna verwys nie...?

**Dit is dit.**  
Die einde van die gelykenis…

Dit **is die antwoord op die vraag** waarom Jesus

* saam met tollenaar en sondaar tyd met hul spandeer het,
* saam met hul geëet het,
* sonder om te verwag dat hulle eers iets moet doen.

Want **God vier bo alles herstelde verhoudings**.  
Ons verwag rehabilitasie…  
God wil herstelde verhoudings hê.

**Wanneer iemand God se onvoorwaardelike aanbod** van vergifnis   
**in die kruisdood van Jesus Christus aanvaar..,**  
begin die feesvieringe dadelik.

Ek sluit af.

**Waar staan jy?**

Het jy dalk ‘n jonger broer storie – jou stukkende verlede…  
Dalk het jy ‘n ouer broer storie – jy voel ander kan nie so lig daarvan afkom nie.

**Om perspektief daarop te kry** – Kyk na die Pa se storie…

God se storie…

**Hy is nie beïndruk of ontsteld** **oor wat jy gedoen het**of oor wat jy dink, ander behoort te gedoen het.

**In God se storie is jy die fokus** van die feesvieringe  
Nie wat jy gedoen het nie.   
Jy.

Jy was verlore en is gevind.  
Jy was dood en nou lewe jy.  
Doof en nou hoor jy.  
Blind en nou sien jy.

**In jou storie,  
 gaan jy aanhou soek** na ‘n rede waarom God jou moet liefhê…  
 of gaan jy aanhou rede soek waarom hy jou nie moet liefhê nie.

**Die beste wat jy kan doen** is:

Los jou storie en aanvaar God sin.

In sy storie het **Hy jou so lief dat Jesus Christus vir jou sondes betaal** het,  
ongeag van wat jy gedoen het.

Jy het **jou lief nie oor wat jy gedoen of nie gedoen het nie.**

Hy kan jou nie meer of minder liefhê nie.  
Jesus Christus se kruisdood wys daarop.

**Dit is God se storie.**Die ware storie.  
Die genade storie.  
God se genade.

Amen

Bronnelys

Verskeie Bybelvertalings  
Vreugdevol Vry, Reformasie literatuur  
Stanley, A. Die genade van God  
https://af.wikipedia.org/wiki/Protestantse\_Hervorming